# Gegants de Ripoll

Els gegants de Ripoll són en Guifré, en homenatge a Guifré el Pilós, i la seva muller, Guinedell (Guinidilda d'Empúries). Van ser construïts l'any 1945 a la Casa Paquita de Barcelona. Pesen 50 quilos i fan 3,5 metres d'alçada. Aquests gegants són padrins de la geganta Bàrbara d'Ogassa i dels gegants de Sant Joan de les Abadesses, entre d'altres.

## Història

La idea que Ripoll tingués gegants va ser de Marià Font, una persona clau en el teatre i la cultura popular de Ripoll. Va fer arribar la proposta a Eusebi Pujol, aleshores alcalde de la vila de Ripoll, que va assumir la idea i la presentà al consistori en sessió plenària. La proposta s'aprovà el 4 d'abril de 1945.
Els gegants es van fer en quatre mesos a Barcelona, i es van presentar en societat el 5 d'agost del 1945, durant les festes d'estiu de Santa Maria. Aquell dia es van estrenar també unes peces musicals, una marxa i un ballet, obra de Pere Puig i Parés, composta per a flabiol i tamborí.
Al llarg dels anys han sortit durant les Festes de Sant Eudald, al maig, i de Santa Maria, a l'agost, per acompanyar les autoritats a l'ofici solemne, des de l'ajuntament fins al monestir. També han sortit per la processó del Corpus Christi, la festa d'Homenatge a la Vellesa, la Festa Nacional de la Llana i Casament a Pagès, entre altres celebracions. Cal destacar també les sortides realitzades a Calella de Palafrugell, Campdevànol, Camprodon, Puigcerdà, Vidrà... i també als Jocs Paralímpics de Barcelona 1992.

## Rèpliques i restauracions

Els actuals vestits són de l'any 2007. El 9 de maig de 2015 els gegants Guifré i Guinedell van celebrar els seus 70 anys de vida i van ser restaurats; presentaren el seu nou rostre als ripollesos i ripolleses acompanyats de colles geganteres d'arreu del territori català, i també amb els bastoners i els Diables i Grallers de Ripoll.
El 13 de maig de 2017 es van presentar unes rèpliques dels gegants, construïdes al Taller Ventura & Hosta. Aquests gegants nous van ser apadrinats pels gegants de La Garriga i Sant Joan de les Abadesses. A l'acte també hi van assistir els gegants de Ribes de Freser, Parets del Vallès, Taradell, Pineda de Mar i Martorell, a part dels Diables i dels Trabucaires de Ripoll.
Durant l'any 2023, els gegants nous es van sotmetre a una restauració al Taller Aglà de Cassà de la Selva, a mans de la Clara Anglada.

## La colla gegantera

La Colla Gegantera de Ripoll es fundà l'any 2017, amb la intenció de tornar a fer lluir els gegants de la vila. Porten els gegants a Ripoll en les dates de les festes tradicionals i arreu de Catalunya. El juny de 2018 va participar en la trobada Fal·lera gegantera, en què es reuniren a Campelles tots els gegants de la comarca, amb les seves colles.

## Referències

* ↑ «Ripoll». Món Geganter de Catalunya. [Consulta: juny 2019].
* 1 2 Urgell, Arnau «Setanta anys dels gegants Guifré i Guinedell». Nació digital, 10-05-2015.
* 1 2 3 Manso Bosoms, Joan «Els gegants del Ripollès. Una mirada al futur. Apunts sobre l'evolució històrica del fet geganter a la comarca». Annals del Centre d'Estudis Comarcals del Ripollès, 2005-2006, pàg. 317-347.
* 1 2 «Els gegants de Ripoll». Colla gegantera de Ripoll. [Consulta: juny 2019].
* ↑ Espert, Judith «La Fal·lera gegantera comença a despertar al Ripollès». El Ripollès, núm. 734, 14-06-2018, pàg. 20.

## Vegeu també

* Gegant (folklore)
* Agrupació de Colles de Geganters de Catalunya
* Geganter
* Colla Gegantera
* Ripoll